Какви парфюми носят известните личности (част 2) - Венера Козметикс
Какви парфюми носят известните личности (част 2)
От Perfume master · януари 30, 2017
Всички знаем, че холивудските актьори и актриси, известни изпълнители, модни икони, политици и изобщо всички известни личности имат цял ​​антураж от стилисти, които се грижат за тяхното облекло, визия, грим и аксесоари. Има обаче един аспект от личния им стил, който сме убедени, че те определят сами, а именно – парфюма.
Чудили ли сте се какво ухание слага вашият любим актьор, певец или знаменитост на китките си и зад ушите си, преди да отиде на поредната филмова премиера, модно събитие или благотворителна вечеря?
В първата част на тази статия открихме, че Анджелина Джоли предпочита съвременния и елегантен аромат на Bvlgari Black, Джъстин Тимбърлейк носи тайнствения, но все пак свеж и модерен Givenchy Play, както и че бразилският фешън супермодел Жизел Бюндхен е фен на чувствения аромат на YSL Opium.
Време е отново да надникнем зад завесите на бляскавия холивудски живот като разберем повече за някои от най-прочутите звезди и техните любими ухания!
Дженифър Анистън – Cacharel Anais Anais L’Original Eau de Parfum
Дженифър Анистън или както всички си я знаем – Рейчъл от „Приятели“, винаги е била модна икона сред жените от цял ​​свят, които се опитват да подражават на нейната персона от сериала. Съществува дори термин, наречен „Мода Рейчъл Грийн от Приятели“ (Rachel Green Friends Fashion), по която жените са луди още от старта ѝ!
Кой ли е любимият аромат на Дженифър Анистън? Кой е парфюмът, който нанася точно преди да напусне дома си? Невидимият ароматен аксесоар на Дженифър Анистън е деликатният флорален аромат на Cacharel Anais Anais L’Original Eau de Parfum. Нова версия на един от най-легендарните парфюми на Cacharel от 1978 година – Anais Anais, това ухание със сигурност не би паснало на всяка жена. Необикновена комбинация от зелени, дървесни и екзоточни нюанси. Обзалагаме се, че Дженифър Анистън ухае божествено с него!
Ема Уотсън – DKNY Be Delicious
Ема Уотсън е популярна най-вече с ролята си като Хърмаяни (най-добрата приятелка на Хари Потър от книжната и филмовата поредица). Родена в Париж през 1990 г., актрисата днес се счита за модна икона в Холивуд. Сертифициран инструктор по йога и медитация, тя има както тялото, така и излъчването, което е нужно, за да изглежда безупречно в почти всяка дреха, която стилистите подбират за нея!
Когато става въпрос за аромати, Ема Уотсън рядко изневерява на любимия си парфюм DKNY Be Delicious. Този цветно-плодов аромат е свеж и енергичен, точно нея! Неговите връхни парфюмерийни нотки включват зелени ухания, виолетови листенца, ябълка, грейпфрут и магнолия. Сърцето на композицията е богат цветен букет от тубероза, момина сълза, роза и виолетки, а топлата база крие сандалово дърво, кехлибар и мускус.
Madonna – Dior Hypnotic Poison
Включена в книгата на световните рекорди на Гинес като най-успешната жена изпълнител с музикални записи на всички времена, Мадона определено заслужено си е извоювала прозвището кралица на поп музиката. Освен като певица, през годините тя се подвизава и като актриса, писател и предприемач.
Ако не сте сигурни на какво ухае успеха за една жена, Мадона може най-добре да го опише с любимия си парфюм, Dior Hypnotic Poison. Ориенталският ванилов аромат има сладко гурме ухание, което просто не може да ви остави незабелязани. Може би мистичната смесица от слива, жасмин, роза, сандалово дърво, бадем и ванилия е това, което е спечелило обонянието (и сърцето) на Мадона.
Тейлър Суифт – Viktor&Rolf Flowerbomb
Тейлър Суифт е очарователна смесица от талант, красота и младост. Започнала кариерата си още като тийнейджърка, всепризнатата певица винаги успява да изненада феновете си. През 2006 година издава първия си албум, а през 2008 година е номинирана за наградите Грами за най-добър нов изпълнител.
Когато става въпрос за парфюми, тя разчита на интензивния ориенталски цветен аромат на Viktor&Rolf Flowerbomb. Неговото цитрусово зелено начало, пищно цветно сърце и напудрена ориенталска база формират перфектния аромат за чувствената, но изискана жена (като Тейлър Суифт).
Кейти Пери – Thierry Mugler Angel
Израснала в консервативно семейство с баща пастор, Кейти Пери стартира кариерата си с госпъл (евангелска) музика като дебютният ѝ албум излиза през 2001 година, но привлича вниманието на медиите едва през 2007 година със своето първо провокативно музикално парче. Днес певицата е една от най-известните поп изпълнителки с продадени над 11 милиона албума.
Като почитателка на уханията, Кейти има собствена линия парфюми, а любимият ѝ аромат е невероятният Thierry Mugler Angel. Това е парфюм за жени, които се осмеляват да бъдат себе си и да счупват оковите на статуквото. Кейти Пери със сигурност е олицетворение на това.
Ashton Kutcher – Lanvin Eclat D’Arpege Pour Homme
Станал известен с обичаната от много роля на Майкъл Келсо в „Шеметни години“, към момента, Аштън Къчър е не само сред най-популярните актьори, но и успешен инвеститор, бизнесмен и лице и дарител към различни благотворителни каузи.
Привърженик на класата и индивидуализма, той разчупва традиционното и с избора си на любим аромат. Неговият Eclat d’Arpege Pour Homme на Lanvin е магнетичен и откровен. Разпалваща дамските емоции, тази симбиоза между жасмин, бергамот и теменуга е създадена за съвременния джентълмен, съчетаващ в себе си елегантност и мъжественост, непреклонност и смелост.
Alexander Skarsgard – Calvin Klein Encounter
39-годишният актьор, познат ни от ролята си на вампир в сериала „Истинска кръв“ и от превъплъщението му в съвременен Тарзан, е истинска наслада за очите със своята външност и секси излъчване. Няма какво да овъртаме, шведският актьор и неговият изкусителен поглед карат всяка жена да въздиша тежко и учестено.
Как да се доближите до това? Например с неговото любимо ухание. Викингът залага на аромата на Calvin Klein – Encounter. Той не само му е рекламно лице, но и го предпочита заради неговия мистериозен и съблазнителен аромат. Композицията му, съдържаща танц между сочна мандарина, ром, коняк и жасмин, ни завежда в една загадъчна и неустоима фантазия.
Johnny Depp – Dior Homme Cologne
Ексцентричният актьор е най-познат заради множеството необикновени роли, в които е влизал. От смахнат пират, през бръснар-убиец, до Лудия шапкар, той се е превърнал в символ на нестандартното, необикновеното и феноменалното. Животът, който води, също се вписва в тези определения.
Като става въпрос за парфюми обаче, той е привърженик на класическото и традиционното. Любимият му аромат – Dior Homme Cologne, е изчистен, стилен и елегантен. Със своя богат коктейл от изтънчени цитрусови, цветни и мускусни ухания, парфюмът рамкира образа на съвременния изтънчен и успешен мъж.
Colin Farrell – Dolce&Gabbana Intenso
Талантливият ирландец от години краси екраните ни. Със своите талант, харизма и чар, той не само успява да завладее женските сърца, но и да окупира голям брой награди и признания през годините. Изявен поддръжник на много обществени кампании и каузи, сред които кампании против тормоза, домашното насилие и такива, борещи се за равни права на LGBT обществеността.
След като става рекламно лице на парфюма Intenso на Dolce&Gabbana, той го превръща и в своя запазена марка и неразделна част от ежедневието си. Intenso е парфюм за мъжете, които знаят какво искат и как да го постигнат, за тези със свой собствен стил, силно заявени позиции и начин за справяне с всяко предизвикателство, изпречило им се на пътя.
Prince Harry – Davidoff Cool Water
Принц Хари няма нужда от представяне. Дълго време описван като „черната овца“ на Кралското семейство заради многобройните си парти изяви, той опровергава тези твърдения с участието си в армията и много обществени кампании в подкрепа на различни каузи. Наскоро обвързал се с прекрасната Мегън Маркъл (разбираме разочарованието ви, дами), той изгражда образа на порасналия и отговорен мъж.
Въпреки това, натовареното му ежедневие продължава да изисква изключително много енергия. Неговият любим аромат потвърждава това. Той залага на свежия и зареждащ Davidoff – Cool Water, който покорява и завладява със своята прохладност, динамичност и способност за презареждане и освежаване.
А кой е вашият любим парфюм, който някоя известна личност носи? Споделете с нас в коментарите!
Брой преглеждания : 4 241